《二月二十一日何司业集客于张园玉牒给事命予》
宋代·喻良能

寒食初过天气佳，帝城名园绿藏鸦。
白绵红雨互飘泊，莺啼燕哢纷交加。
司成领客当暇日，不惜醉脸生红霞。
坐中宾客皆贤豪，一一圭璧无纖瑕。
夕郎风采照今古，封驳不贷奸与衺。
紫微笔语妙天下，文锋凛凛森莫邪。
左史声名动六合，岂特畴昔传三巴。
一朝樱笋德星聚，离骚可奴玉可衙。
兰亭觞咏仅堪比，金谷歌舞徒能奢。
我有一匹好东绢，谁为作图千古夸。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。